Dôvodová správa

A. Všeobecná časť

Návrh zákona, ktorým sa mení zákon č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov predkladá Ministerstvo spravodlivosti Slovenskej republiky na rokovanie Legislatívnej rady vlády Slovenskej republiky ako iniciatívny materiál mimo Plánu legislatívnych úloh vlády Slovenskej republiky na II. polrok 2012.
 
            Účelom predmetného návrhu zákona je novelizovať niektoré ustanovenia zákona o výkone trestu odňatia slobody, ktorých súčasné znenie a naň nadväzujúci výklad spôsobujú v aplikačnej praxi ústavov na výkon trestu odňatia slobody značné problémy. Konkrétne ide o ustanovenie týkajúce sa neprípustnosti nahliadnutia do korešpondencie odsúdeného, ktoré je potrebné zosúladiť s § 36 ods. 1 zákona o výkone trestu odňatia slobody, o ustanovenie upravujúce   styk odsúdeného s advokátom a inou osobou, ktorá ho zastupuje v inej právnej veci a ustanovenie týkajúce sa problematiky zahladenia disciplinárneho trestu uloženého odsúdenému.
  
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
 
Návrh zákona nemá vplyv na rozpočet verejnej správy, podnikateľské prostredie, sociálne vplyvy, vplyv na životné prostredie a informatizáciu spoločnosti. 
 
Z dôvodu naliehavosti v súlade s čl. 13 ods. 7 Legislatívnych pravidiel vlády Slovenskej republiky bol návrh zákona predmetom skráteného medzirezortného pripomienkového konania.